KFC-saak: Drie hoor oor borgtog na appèlStephan Nel, Dicky Junior Van Rooyen, Marius Harding, Ockert Muller en Joshua Schultz in die Pretoria-Noord-landdroshof (18 Augustus 2017). Foto: Jonisayi W. Maromo/ANA Stephen Nel (39), Joshua Schultz (21) en Dicky Junior van Rooyen (21) is in die hooggeregshof in Pretoria borgtog van R5 000 elk toegestaan. Die drie staan tereg op aanklagte van poging tot moord, aanranding met die doel om ernstig te beseer en die rig van ŉ vuurwapen. Hul een medebeskuldigde, Marius Harding (23), het sy aansoek om borgtog laat vaar weens ŉ uitstaande klag van diefstal in KwaZulu-Natal en nog ŉ beskuldigde, Ockert Muller (20), is vroeër reeds op borgtog vrygelaat. Sas du Plessis, Van Rooyen se regsverteenwoordiger, het aan Maroela Media bevestig die appèlaansoek is Maandag aangehoor waarna uitspraak voorbehou is en Dinsdag gelewer is. “Hul borgtogvoorwaardes is dat hulle nie mag kontak maak met enige getuies of klaers in die saak nie of mag inmeng in die ondersoek nie. Hulle mag ook nie die Kolonnade-winkelsentrum besoek nie.” Nel, Schultz en Van Rooyen is op 30 Augustus in die Pretoria-Noord-landdroshof borgtog geweier. Landdros Mothloki Rapulana het gesê dit is in belang van geregtigheid dat die mans nie vrygelaat word nie. Sy het ook gesê die moontlikheid bestaan dat die mans moontlik die ondersoek kan verhinder of ooggetuies kan intimideer indien hulle op borgtog vrygelaat sou word. Nel, Schultz, Van Rooyen en Muller verskyn weer môre in die Pretoria-Noord-landdroshof. Harding sal glo eers op 23 Oktober verskyn oor redes wat verband hou met die uitstaande klag teen hom. Die mans word daarvan beskuldig dat hulle Jacob Sono en sy vrou, Dudu, op 2 Augustus by die KFC-deurrybaan in Montana, Pretoria, aangerand het. Video’s van die voorval is wyd op sosiale media versprei. Lees alle vorige berigte oor die KFC-voorval op Maroela Media.